钦定古今图书集成/理学汇编/文学典/第167卷 > 《徐师曾文体明辩》 > 《谢撰攀龙台碑蒙赐物表》李峤
## 钦定古今图书集成/理学汇编/文学典/第167卷 > 《徐师曾文体明辩》 > 《谢撰攀龙台碑蒙赐物表》李峤

臣峤言：伏奉恩敕，编撰《攀龙台碑文》，赐臣物四百段研精不优，篆刻无术，下帷阙蛟龙之学，搦管惭凤凰
之思。猥辱隆命，俾图光范。戴天知跼，仰大象而增迷；
游圣为言，抚营魂而自失。宁足以发挥一德，扬榷万
分，述虞后之孝思，谈姬文之睿业，而天情不匮，帝造
无涯，式推爱敬之心，用广褒崇之惠。披文相质，本殊
黄绢之词；颁赏计劳，遂承紫泥之渥。荷宠惟惧，瞻恩
戴䩄。祗承之日，悚汗交驰。无任惭戴屏营之至。谨附
洛州奏事使具官臣某，奉表陈谢以闻。